Гісторыя ўласнага жыцця Алега Волчака пачалася 2 жніўня 1967 года. Яго маці, Ядвіга Антонаўна Волчак, родам з вёскі Шчаснавічы, што пад Ляхавічамі. А бацька (айчым), Аляксандр Аляксандравіч Засулевіч — з вёскі Вялікая Ліпа Клецкага раёна Мінскай вобласці. Калі маці выйшла замуж і перайшла на прозвішча мужа, то вырашыла пакінуць за Алегам сваё дзявочае прозвішча, бо ён быў апошнім з роду Волчакаў. Брат Алега — Дзмітрый, маладзейшы за яго на шэсць гадоў, ужо — Засулевіч.